Diari Oficial de la Generalitat Valenciana


Sumari del DOGV 7178, del 23-12-2013 (2013/12224)

RESOLUCIÓ de 17 de desembre de 2013, del director general de Recursos Humans de la Sanitat, sobre la integració del personal estatutari de quota i zona en el sistema de prestació de servicis, dedicació i retribucions establit en l'estatut marc del personal estatutari dels servicis de salut.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7178

Data del DOGV
:   23-12-2013

Secció del DOGV
:   II. AUTORITATS I PERSONAL - C) ALTRES ASSUMPTES

Número del document
:   2013/12390


Data del document
:   17-12-2013

Organisme emissor
:   Conselleria de Sanitat

Tipus de document
:   Resolució

Descriptors 

:   * concurs administratiu
    * personal sanitari

RESOLUCIÓ de 17 de desembre de 2013, del director general de Recursos Humans de la Sanitat, sobre la integració del personal estatutari de quota i zona en el sistema de prestació de servicis, dedicació i retribucions establit en l'estatut marc del personal estatutari dels servicis de salut. [2013/12790]  
El Reial Decret Llei 16/2012, de 20 d'abril, de mesures urgents per a garantir la sostenibilitat del Sistema Nacional de Salut i millorar la qualitat i seguretat de les seues prestacions va afegir en l'article 10.4 una disposició addicional setze a l'estatut marc, aprovat per Llei 55/2003, de 16 de desembre, referent a la integració del personal funcionari al servici d'institucions sanitàries públiques, i en l'article 10.6 va modificar la disposició transitòria tercera del mencionat estatut marc, referent al personal de quota i zona. El tenor d'estes disposicions és el següent:  
  
Disposició addicional setze de l'estatut marc:   
«Integració del personal funcionari al servici d'institucions sanitàries públiques:  
1. Els metges, practicants i comares titulars dels servicis sanitaris locals que presten els seus servicis com a metges generals, practicants i comares dels servicis de salut, i la resta del personal funcionari sanitari que preste els seus servicis en institucions sanitàries públiques, disposaran fins al 31 de desembre de 2013 per a integrar-se en els servicis de salut com a personal estatutari fix, sense perjuí dels drets consolidats. Amb este fi, les comunitats autònomes establiran els procediments oportuns.  
2. En el cas que este personal opte per romandre en actiu en la seua actual situació, en els cossos i escales en què tinguen la condició de personal funcionari, les comunitats autònomes adscriuran este personal a òrgans administratius que no pertanguen a les institucions sanitàries públiques, d'acord amb les bases dels processos de mobilitat que, amb este fi, puguen articular-se.»  
  
Disposició transitòria tercera de l'estatut marc:  
Personal de quota i zona:  
«En la forma i condicions que en cada servici de salut, si és el cas, es determine, el personal que percep havers pel sistema de quota i zona s'integrarà en el sistema de prestació de servicis, de dedicació i de retribucions que s'establix en esta llei, abans del 31 de desembre de 2013, sense perjuí dels drets consolidats. Queda suprimida des d'eixa data la modalitat de prestació de servicis de quota i zona.  
  
Des d'eixa data queda derogada l'Orde del Ministeri de Sanitat i Consum de 8 d'agost de 1986, sobre retribucions del personal dependent de l'Institut Nacional de la Salut, Institut Català de la Salut i Xarxa d'Assistència Sanitària de la Seguretat Social a Andalusia.»  
Quant a la integració del personal funcionari sanitari local, consta informe de la Direcció General d'Ordenació Professional del Ministeri de Sanitat, Servicis Socials i Igualtat sobre el sentit en què ha de ser interpretat aquell article 10.4 del Reial Decret Llei 16/2012, atés el seu caràcter de norma bàsica. En definitiva, la integració d'este personal té caràcter voluntari mentre s'establisquen els processos de mobilitat per a adscriure'ls a òrgans administratius quan hi haja places vacants per a les quals complisquen els requisits d'exercici, per això no és procedent en estos moments resoldre la seua integració forçosa.  
  
No obstant això, quant a la integració del personal de quota i zona, atesa la desaparició a 31 de desembre de 2013 del règim de prestació de servicis i retributiu que sustentava la peculiaritat d'este personal estatutari, tant d'atenció primària com especialitzada, no pertoca sinó executar la norma bàsica i procedir a la integració d'este personal en el règim estatutari ordinari.  
Este personal s'integrarà en el règim estatutari ordinari però podrà optar expressament a exercir la plaça amb la dedicació amb què venia exercint la de quota d'origen. Aquell personal que no realitze la mencionada opció s'entén integrat amb la dedicació ordinària de la plaça de la categoria estatutari, i en este cas el personal facultatiu podrà optar així mateix pel complement específic B o C, de conformitat amb la normativa d'aplicació.  
En conseqüència, esta direcció general després de la seua negociació en la Mesa Sectorial de Sanitat, dicta la següent, resolució:  
  
1. Personal que queda integrat en el règim estatutari ordinari  
  
1.1. El personal estatutari fix, en situació de servici actiu i amb destinació definitiva o provisional o amb reserva de plaça, de les categories de facultatiu especialista de quota, metge general de zona, pediatre de zona i infermer/a de zona, adscrit a les institucions sanitàries dependents de la Conselleria de Sanitat, s'integrarà respectivament com a facultatiu especialista de departament de l'especialitat corresponent, metge d'equip d'atenció primària, pediatre d'equip d'atenció primària i infermer, en el règim de prestació de servicis i retribucions establit en la Llei 55/2003, de 16 de desembre, de l'Estatut marc del personal estatutari dels servicis de salut i la resta de normativa de desplegament.  
  
1.2. Aquells especialistes de quota que ocupen plaça de Pulmó i Cor i de Neuropsiquiatria optaran per integrar-se com a especialistes de Cardiologia o Pneumologia i de Psiquiatria o Neurologia respectivament. Per la seua banda, els especialistes d'Estomatologia - Odontologia s'integraran en la categoria d'Odontòleg/Odontòloga   
  
2. Procediment d'integració  
2.1. La integració es realitzarà d'ofici i s'efectuarà a través de les oportunes modificacions de plantilla que seran resoltes pel conseller de Sanitat a proposta del director general de Recursos Humans de la Sanitat, amb un informe previ favorable de la Conselleria d'Hisenda i Administració Pública.  
2.2. Opció d'exercici.  
El personal podrà optar expressament per mantindre l'exercici que venia realitzant en la plaça d'origen.  
2.3. Elecció de règim de dedicació.   
El personal facultatiu que no realitze l'opció anterior s'integrarà en el règim de jornada ordinària, i podrà triar el règim de dedicació i conseqüent complement específic B o C d'acord amb la normativa vigent. Al personal facultatiu que decidisca integrar mantenint l'exercici de la seua plaça d'origen se li assignarà el complement específic C.  
  
2.4. Termini d'opció.  
En el termini de quinze dies hàbils des de l'endemà de la publicació de la present resolució en el Diari Oficial de la Comunitat Valenciana, el personal a qui corresponga podrà realitzar l'opció de mantindre l'exercici de la plaça d'origen així com la de règim de dedicació, en els termes descrits en els punts anteriors. En cas de no haver formulat sol·licitud expressa, el personal serà integrat en jornada ordinària, i, en el cas de personal facultatiu, amb el règim de dedicació corresponent al complement específic C.  
Les sol·licituds amb les opcions de jornada i de dedicació hauran de dirigir-se al director general de Recursos Humans de la Sanitat a través del gerent o comissionat del departament de salut corresponent i es presentaran preferentment en la unitat de personal del departament o per mitjà de qualsevol de les formes previstes en la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. Respecte a les opcions d'exercici, el departament completarà l'expedient amb certificació respecte a la jornada que es venia exercint.  
2.5. Una vegada resoltes les modificacions de plantilla, el director general de Recursos Humans de la Sanitat dictarà una resolució d'integració, que serà notificada al personal afectat, i en la qual es farà constar la data d'efectes de la mencionada integració.  
  
3. Retribucions  
3.1. Els triennis ja meritats del règim de quota i zona es continuaran percebent en la seua integritat, si bé la seua quantia no experimentarà cap increment. El primer trienni que es merite una vegada integrat ho serà ja d'acord amb les quanties determinades per a cada grup de classificació en les lleis de pressupostos.  
3.2. El personal que resulte integrat amb la dedicació ordinària de la categoria estatutària percebrà íntegrament les retribucions corresponents, més els triennis consolidats del model de quota i zona segons allò que s'ha expressat en el paràgraf anterior. Si com a conseqüència de la integració experimenta una disminució de les seues retribucions en còmput anual, excloses les que corresponguen per guàrdies o productivitat, tindrà dret al reconeixement d'un complement personal i transitori per la diferència, que es regirà per les disposicions respecte d'això arreplegades en les lleis pressupostàries.  
3.3. El personal que haja optat per mantindre l'exercici que venia realitzant en la plaça d'origen percebrà els triennis consolidats del model de quota i zona més la proporció de retribucions de la categoria estatutària d'integració en la mesura necessària per a aconseguir les retribucions que venia percebent en còmput anual, excloses guàrdies i productivitat. En el cas que amb la percepció íntegra de les retribucions de la categoria estatutària on s'integre més els triennis consolidats del model de quota no s'aconseguisca la quantia que venia percebent, segons allò que s'ha expressat, se li reconeixerà un complement personal i transitori per la diferència.  
  
4. Àmbit de la integració  
4.1. L'àmbit d'integració del personal facultatiu especialista serà el del Departament de Salut on el personal preste servicis.  
4.2. El personal de les categories de metge general de zona, pediatre de zona i infermer/a de zona s'integrarà en l'equip d'atenció primària de la zona bàsica de salut on prestara servicis, i quedarà adscrit al centre sanitari d'origen.  
  
Contra esta resolució, que esgota la via administrativa, es podrà interposar, potestativament, recurs de reposició davant de l'òrgan que la dicta en el termini d'un mes comptat des de l'endemà de la publicació d'esta resolució, o bé recurs contenciós administratiu davant del jutjat contenciós administratiu en el termini de dos mesos comptats des de l'endemà de la publicació, de conformitat amb els articles 116 i 117 de la llei 30/1992, de 26 de novembre, de Règim Jurídic de les Administracions Publiques i del Procediment Administratiu Comú, i en els articles 8 i 46 de la Llei 29/1998, de 13 de juliol, reguladora de la jurisdicció contenciosa administrativa, sense perjuí que s'utilitze qualsevol altra via que es considere oportuna.  
  
València, 17 de desembre de 2013.- El director general de Recursos Humans de la Sanitat: Javier Lázaro Lorente.